钦定古今图书集成/明伦汇编/宫闱典/第115卷 > 贺令图
## 钦定古今图书集成/明伦汇编/宫闱典/第115卷 > 贺令图

按《宋史外戚传》，“令图，开封陈留人。父怀浦，孝惠皇后
兄也。仕军中为散指挥使。太平兴国初，出为岳州刺
史，领兵屯三交。雍熙三年，从杨业北征，死于阵。令图
少谨愿，隶太宗左右。洎即位，补供奉官，改绫锦副使，
知莫州，迁崇仪使，知雄州。雍熙二年，领平州刺史，充
幽州行营壕砦使。以所部下固安、新城两县，克涿州。”
会父战死，起家为六宅使，领本州团练使，护瀛州屯
兵。先是，令图握兵边郡十馀年，恃藩邸旧恩，每岁入
奏事，多言边塞利害及幽、蓟可取之状，上信之，故有
岐沟之举。既而师败，议者皆咎其贪功生事，令图轻
而无谋。契丹将耶律逊宁号于越者，使谍绐令图曰：
“我获罪本国，旦夕愿归南朝，无路自拔，幸君侯少留
意焉。”令图不虞其诈，私遗以重锦十两。是年十二月，
于越率众入寇，大将刘廷让与战于君子馆，令图为
先锋，被围数重。于越传言军中愿得见罐州贺使君。
令图尝为所绐，意其来降而终获大功，即引麾下数
十骑逆之。将至其帐数步外，于越据床骂曰：“汝常好
经度边事，乃今送死来邪！”麾左右尽杀其从骑，反缚
令图而去。令图与其父首谋北伐，一岁中父子皆陷
焉。令图时年三十九。是役也，武州防御使、高阳关部
署杨重进死之。